b'\n_START_ARTICLE_\nAndrius Vasiliauskas\n_START_SECTION_\nBiografija\n_START_PARAGRAPH_\nA. Vasiliauskas kil\xc4\x99s i\xc5\xa1 \xc5\xbeinom\xc5\xb3 muzik\xc5\xb3 gimin\xc4\x97s. T\xc4\x97vas\xc2\xa0\xe2\x80\x93 Leonardas Vasiliauskas, (1908\xe2\x80\x932009), ilgametis Operos ir baleto teatro trombonistas, broliai\xc2\xa0\xe2\x80\x93 vargonininkas Bernardas, violon\xc4\x8delininkai Augustinas, Virgilijus, seserys\xc2\xa0\xe2\x80\x93 kompozitor\xc4\x97 Kristina Vasiliauskait\xc4\x97, muzikos pedagog\xc4\x97 Beata \xc5\xa0midtien\xc4\x97-Vasiliauskait\xc4\x97. A. Vasiliausko \xc5\xa1eimoje: \xc5\xbemona\xc2\xa0\xe2\x80\x93 muzikos pedagog\xc4\x97 Daiva Vasiliauskien\xc4\x97 (Paulauskait\xc4\x97), s\xc5\xabnus\xc2\xa0\xe2\x80\x93 istorikas Marijus._NEWLINE_1973\xc2\xa0m. M. K. \xc4\x8ciurlionio men\xc5\xb3 mokykloje baig\xc4\x97 fortepijono specialyb\xc4\x99. 1973\xe2\x80\x931978\xc2\xa0m. studijavo Lietuvos konservatorijoje (mokytojai\xc2\xa0\xe2\x80\x93 A. Juozap\xc4\x97nait\xc4\x97, prof. O. \xc5\xa0teinbergait\xc4\x97, A. Vaini\xc5\xabnait\xc4\x97)._NEWLINE_Dar studij\xc5\xb3 metais, 1977\xc2\xa0m., buvo priimtas dirbti koncertmeisteriu. Dirbo prof. A. Vaini\xc5\xabnait\xc4\x97s, prof. J.Fled\xc5\xbeinsko, d\xc4\x97st. E.Jevstratovo, d\xc4\x97st. V.Leimonto ir kt. klas\xc4\x97se. Po 1986\xe2\x80\x931988\xc2\xa0m. sta\xc5\xbeavosi pas prof. O. \xc5\xa0teinbergait\xc4\x99. Nuo 1988\xc2\xa0m. kur\xc4\xaf laik\xc4\x85 dirbo d\xc4\x97stytojo darb\xc4\x85 Lietuvos muzikos akademijoje.\n_START_SECTION_\nKoncertin\xc4\x97 veikla\n_START_PARAGRAPH_\nPirmuosius koncertus sureng\xc4\x97 dar studij\xc5\xb3 metais 1976\xc2\xa0m. 1982\xc2\xa0m. s\xc4\x97kmingai dalyvavo III-ame M.K.\xc4\x8ciurlionio pianist\xc5\xb3 konkurse,1987\xc2\xa0\xe2\x80\x93 est\xc5\xb3 kompozitoriaus Heino Eller konkurse Taline.\n_START_SECTION_\nKoncertiniai mar\xc5\xa1rutai\n_START_PARAGRAPH_\nPianistas koncertavo Latvijoje, Estijoje, Ukrainoje, Rusijoje, Vokietijoje (Uckerm\xc3\xa4rkische Musikwochen, 1996\xc2\xa0m., 1998\xc2\xa0m.), Danijoje, Italijoje (Trieste contemporanea, 1997\xc2\xa0m.). Tradicinius kasmetinius koncertus rengia Verb\xc5\xb3 sekmadien\xc4\xaf Panev\xc4\x97\xc5\xbeyje (atliko 11 program\xc5\xb3), pastoviai kvie\xc4\x8diamas \xc4\xaf Peine-V\xc3\xb6hrum Vokietijoje (atliko 6 programas)._NEWLINE_Pianistas dalyvavo tarptautiniuose festivaliuose: Uckerm\xc3\xa4rkische Musikwochen, 1996\xc2\xa0m. (kartu su A.Vaini\xc5\xabnaite (smuikas) ir A.Vasiliausku (violon\xc4\x8del\xc4\x97)), Trieste contemporanea, 1997\xc2\xa0m., Uckerm\xc3\xa4rkische Musikwochen, 1998\xc2\xa0m.\n_START_SECTION_\nLietuvoje\n_START_PARAGRAPH_\n2001\xe2\x80\x932004\xc2\xa0m. Nacionalin\xc4\x97s filharmonijos organizuotuose koncertiniuose turuose Lietuvos miestuose sureng\xc4\x97 vir\xc5\xa1 50 \xc4\xafvairi\xc5\xb3 program\xc5\xb3 solini\xc5\xb3 fortepijono muzikos koncert\xc5\xb3._NEWLINE_2001\xc2\xa0m. Vilniaus \xe2\x80\x9eVart\xc5\xb3\xe2\x80\x9c galerijoje atliko 3 koncert\xc5\xb3 cikl\xc4\x85, kuriame skambino retai atliekamus vokie\xc4\x8di\xc5\xb3 klasik\xc5\xb3, F.Chopin k\xc5\xabrinius, taip pat nauj\xc4\x85 lietuvi\xc5\xb3 kompozitoriaus A. Bra\xc5\xbeinsko pjesi\xc5\xb3 fortepijonui cikl\xc4\x85 \xe2\x80\x9e\xc5\xa0ventos m\xc5\xabs\xc5\xb3 dienos\xe2\x80\x9c._NEWLINE_2002\xc2\xa0m. Vilniaus plok\xc5\xa1teli\xc5\xb3 studijoje \xc4\xafra\xc5\xa1\xc4\x97 F.Chopino k\xc5\xabrini\xc5\xb3 CD. 2004\xc2\xa0m. buvo vienas pagrindini\xc5\xb3 poeto V. Ma\xc4\x8dernio festivalio \xc5\xbdemaitijoje organizatori\xc5\xb3; baigiamajame koncerte atliko fortepijono muzikos re\xc4\x8dital\xc4\xaf._NEWLINE_2005\xc2\xa0m. paruo\xc5\xa1\xc4\x97 nauj\xc4\x85 solin\xc4\x99 program\xc4\x85 (A.Skriabino Septynis preliudus Op. 17, Fantazij\xc4\x85 Op. 28, taip pat V.Bacevi\xc4\x8diaus \xc5\xa0e\xc5\xa1is preliudus ir \xe2\x80\x9eKosmin\xc4\x99 poem\xc4\x85\xe2\x80\x9c Op. 69), kuri\xc4\x85 atliko Druskinink\xc5\xb3 M.K.\xc4\x8ciurlionio memorialiniame muziejuje ir Bir\xc5\xbe\xc5\xb3 V. Jakub\xc4\x97no vaik\xc5\xb3 muzikos mokykloje, o 2006\xc2\xa0m. Berlyne\xc2\xa0\xe2\x80\x93 Lietuvos respublikos ambasadoje.\n_START_SECTION_\nPartneriai\n_START_PARAGRAPH_\n2008\xc2\xa0m. pianisto partneriais buvo: aktoriai V.Masalskis, J.\xc4\x8cepauskait\xc4\x97 J. Leitait\xc4\x97 (gastrol\xc4\x97s Suomijoje), fleitininkas A. Vizgirda, obojininkas R. Beinaris, ansamblis \xe2\x80\x9eMusica humana\xe2\x80\x9c (Lietuvos nepriklausomyb\xc4\x97s 90-ties met\xc5\xb3 sukakties pamin\xc4\x97jimo koncertas), daininink\xc4\x97s L. Grodnikait\xc4\x97 ir J. Leitait\xc4\x97 Lietuvos atstovyb\xc4\x97s surengtame koncerte Tel Avive.\n_START_SECTION_\nSolin\xc4\x97 programa\n_START_PARAGRAPH_\nDidel\xc4\xaf d\xc4\x97mes\xc4\xaf A. Vasiliauskas skiria soliniams koncertams. Atliekami fortepijoniniai ciklai\xc2\xa0\xe2\x80\x93 M.Ravel \xe2\x80\x9eNakties Gasparas\xe2\x80\x9c, R.Schumann pjes\xc4\x97s \xe2\x80\x9eMargi lapai\xe2\x80\x9c, F.Liszt koncertiniai etiudai, F.Chopin balad\xc4\x97s (kaip ciklas atliktos pirm\xc4\x85 kart\xc4\x85 Lietuvoje), O.Messiaen preliudai (pirmas atlikimas Lietuvoje), J.Reubke sonata fortepijonui b-moll (pirmas atlikimas Lietuvoje), M.Reger sonatina, taip pat monografiniai koncertai, skirti kompozitoriams J.Brahms, R.Strauss, B.Britten, Ch. Ives, D.\xc5\xa0ostakovi\xc4\x8d, A.Cha\xc4\x8daturian ir kt.\n_START_SECTION_\nLietuvos kompozitori\xc5\xb3 k\xc5\xabriniai\n_START_PARAGRAPH_\nAndriaus Vasiliausko programose da\xc5\xbenai skamba lietuvi\xc5\xb3 kompozitori\xc5\xb3\xc2\xa0\xe2\x80\x93 F. Bajoro, O. Balakausko, B. Kutavi\xc4\x8diaus, A. Bra\xc5\xbeinsko, S. Vaini\xc5\xabno, J. Gruod\xc5\xbeio, V. Montvilos, J. Ba\xc5\xa1insko, J. Gaidelio, T. Maka\xc4\x8dino\xc2\xa0\xe2\x80\x93 fortepijoniniai ir kameriniai k\xc5\xabriniai._NEWLINE_2008\xc2\xa0m. istorik\xc5\xb3 klubo \xe2\x80\x9ePr\xc5\xabsa\xe2\x80\x9c iniciatyva pareng\xc4\x97 Lietuvoje ma\xc5\xbeai \xc5\xbeinomo XIX a. kompozitoriaus ir dailininko N. Ordos fortepijono muzikos k\xc5\xabrini\xc5\xb3 program\xc4\x85.'